Foto: FAH, screenshot: YouTube

NAKON što je ministar branitelja Predrag Matić prekjučer komentirao Šešeljevo paljenje hrvatske zastave u Beogradu i napad srpskog ministra rada Aleksandra Vulina na Zorana Milanovića i Antu Gotovinu upućujući Vulinu poruku "Idi bre pa se leči", Vulin je odlučio nastaviti konfrontaciju.

"Možda za mene ima leka, ali se ministar branitelja Matić od ustaštva neće izlečiti nikada", odgovorio je Vulin Matiću, intenzivirajući diplomatski skandal koji je doveo do povlačenja hrvatskoga veleposlanika iz Beograda, piše Blic.

Danas je Vulin pak izjavio kako ostaje pri svemu što je rekao o Hrvatskoj i Milanoviću. Dodao je kako je spreman ispričati se ako mu netko kaže da nešto od toga nije istina.



"Ako sam pogriješio time što sam rekao da je 250.000 Srba protjerano, da nisu došli ovdje ni na čiji poziv, iz ekonomskih razloga, da nisu došli zato jer ih je pogodila elementarna nepogoda, već su došli bježeći iz rata, pa Međunarodni sud je donio odluku da su u Oluji počinjeni brojni zločini nad civilnim stanovništvom", rekao je Vulin, prenosi HRT.

Stefanović: Vulin bi trebao više raditi, a manje provocirati

Srpski oporbeni zastupnik Demokratske stranke Borislav Stefanović osudio je jučer istupe srpskog ministra Aleksandra Vulina. Stefanović je upozorio kako Vulin svojim izjavama otvara nove ratove u regiji te na taj način narušava "ionako krhke odnose Hrvatske i Srbije".

"Kada će predsjednik Vlade nagovoriti Vulina da se bavi svojim poslom, da se bavi socijalnim pitanjima, a ne da otvara nove ratove u regiji", upitao je Stefanović u Skupštini Srbije, piše Blic.

> Srpski zastupnik napao ministra zbog provociranja Hrvatske: Neka radi i nek prestane otvarati ratove u regiji

Od utorka zaoštravanje odnosa

Podsjetimo, Matić je u utorak novinarima kazao da su ga iz njegovog kabineta savjetovali da ne daje komentare o ovim događajima, ali ipak je dodao: "Za Vulina može biti ista poruka kao i za Šešelja: idi bre pa se leči!".

Tekst se nastavlja ispod oglasa

> Matićeva poruka Šešelju i Vulinu: "Idi bre pa se leči"



Šešelj je prekjučer ispred palače pravde u Beogradu zapalio zastavu Hrvatske. Rekao je da je to poruka "ustaškoj hrvatskoj državi" i hrvatskim dužnosnicima koji ga napadaju. Vulin je pak napao Zorana Milanovića kojeg je optužio da javno blati Srbiju, a o "ustaškom generalu Gotovini govori kao o anđelu".

Ostojić: Pazite što pričate

Prvi istup Aleksandra Vulina i provokacije Vojislava Šešelja komentirao je na jučerašnjoj sjednici Vlade ministar unutarnjih poslova Ranko Ostojić.

Hrvatsko Ministarstvo vanjskih i europskih poslova (MVEP) uputilo je oštar prosvjed otpravnici poslova srbijanskog veleposlanstva u Hrvatskoj Bosi Prodanović, a hrvatski veleposlanik u Srbiji Gordan Markotić pozvan je na konzultacije u Zagreb pošto je Šešelj u srijedu zapalio hrvatsku zastavu u Beogradu.

> Šešelj u Beogradu zapalio hrvatsku zastavu, Pusić povukla veleposlanika na konzultacije u Zagreb



Ostojić je novinarima prije sjednice Vlade rekao da je Zagreb time odgovorio Srbiji na taj događaj i poručio joj da "mora promijeniti svoj odnos prema tome i poštivati odluke Haškog suda, kao što je to radila i Hrvatska, i da se ne vrijeđaju osjećaji ljudi u ovoj državi".



Ministar pravosuđa Orsat Miljenić dodao je da "svatko tko se tako ponaša treba biti kažnjen i procesuiran kao što bi bio u Hrvatskoj" i da je Šešeljev postupak apsolutno za kazneni postupak.

Pusić: Bilateralni odnosi ključni, vraćamo veleposlanika



Vesna Pusić jučer je kazala kako se nada da će uslijediti "spuštanje lopte" te da sada nije važan jedan marginalni fenomen iz prošlosti kao što je optuženik za ratne zločine Vojislav Šešelj nego odnosi između Hrvatske i Srbije.

"Ono što je važno i što je očito je to da je htio poslati negativnu, lošu, svađalačku poruku, poruku koja kvari odnose i da s tim treba jedanput završiti i naša reakcija ide u tom smjeru", zaključila je Pusić.

Danas je, međutim, iz MVEP-a potvrđeno kako će Hrvatska vratiti svojega veleposlanika u Srbiju, kako bi se nastavile smanjivati tenzije između dviju zemalja.